چکاسی دستونک (طرحی غزل ) ۔
شائر: زاھدہ رئیس راجی
بے وس انت ھربشر ستک ءُ باور بہ کن
کس نہ مانیت دو بر ستک ءُ باور بہ کن
کرن ءِ جاور نگیگ انت پہ ھر آدم ءَ
زرد ءِ ھون انت جگر ستک ءُ باور بہ کن
نے قلم نے زُباں نے تپر کار کنت
نیست جُہدانی بر ستک ءُ باور بہ کن
انچو آساں نہ انت جاھل ءِ راھبری
دنت انت جند ءَ ھتر ستک ءُ باور بہ کن
کس نہ منّیت بلے رُژنے ءَ پدّر انت
ھکّ ءِ زیر ءُ زبر ، ستک ءُ باور بہ کن
تچکیں راھانی رھشون ءُ راھبر کہ بئے
روچے گندئے ثمر ستک ءُ باور بہ کن
تو کہ سوگندے زرتگ پہ ھمرائ ءَ
زند ءِ گران انت سپر ستک ءُ باور بہ کن
راجی ءِ بے تواری ملامت ںہ اِنت
نیست مارا ھبر ستک ءُ باور بہ کن
٭٭٭٭٭٭٭٭٭٭٭٭٭٭٭٭٭٭٭٭٭٭